ሚኒስቴሩ በኢትዮ- ሱዳን ድንበር አካባቢ በተፈጠረ ግጭት ለደረሰው ጉዳት የተሰማውን ሐዘን ገለፀ
አዲስ አበባ፦ የውጭ ጉዳይ ሚኒስቴር ባሳለፍነው ሐሙስ በኢትዮጵያ እና ሱዳን ድንበር ላይ ተፈጥሮ በነበረው ግጭት በደረሰው ጉዳት የተሰማውን ሐዘን ገለፀ፡፡
ሚኒስቴሩ ትናንት ባወጣው መግለጫ ግንቦት 20 ቀን 2012 ዓ.ም በኢትዮጵያ እና ሱዳን ድንበር አካባቢ በተከሰተው ግጭት የተሰማውን ሃዘን ገልጾ፣ በአደጋው ሰለባ ለሆኑ ቤተሰቦች መፅናናትን ተመኝቷል፡፡
ሁለቱ አገራት የተፈጠረውን ችግር ለመቅረፍ እና ለማጣራት በጋራ ሊሰሩ እንደሚገባ አመልክቷል፡፡
በአጎራባች የአካባቢ እና የክልል አስተዳደሮች መካከልም ያለው የተቀናጀ ትብብር ቀጣይነት እንዲኖረው ጥሪ አስተላልፏል፡፡
ችግሮቹ በተሻለ ሁኔታ መፍትሔ የሚያገኙት በሁለቱ አገራት መካከል ባለው መልካም፣ ወዳጃዊ እና ሰላማዊ ግንኙነት ላይ በመመርኮዝ እንደሆነም በመግለጫው አስታውቋል፡፡
ይህ ክስተት በሁለቱ አገራት ህዝቦች መካከል ያለውን ጠንካራ ግንኙነት እንደማይወክልም ያለውን የፀና እምነት ገልጿል ፡፡
በሁለቱ አገራት መካከል መልካም ግንኙነትን እና መግባባትን መሠረት ያደረገ የረጅም ጊዜ ግንኙነቶችን የሚያንፀባርቅ ጠንካራና ወዳጃዊ አካባቢን የበለጠ ማጎልበት አስፈላጊ መሆኑም ጠቁመዋል፡፡አዲስ ዘመን ግንቦት 24/2012በጋዜጣው ሪፖርተር